
Lecţia unui război prostesc - ţări eviscerate, economii distruse 


Rușii, întăriți în convingere că lumea are ceva cu ei 


S-a spus că minirăzboiul din Ucraina trebuie să aducă democraţia la Kiev, să-l 
pună cu botul pe labe pe Vladimir Putin și, totodată, să reconfirme supremaţia 
Americii asupra lumii și a Europei, în mod special. Ce vedem după doi ani? O ţară 
eviscerată (Ucraina), economii și afaceri distruse (mai ales la ruși) și o naţiune 
peste Ocean tot mai divizată. 


Conflictul ăsta a dezavantajat Rusia, așa-i, dar în același timp nimeni nu poate spune că 
SUA a beneficiat enorm de pe urma lui. Numai în 2022 Washingtonul a aprobat 113 
miliarde de dolari în ajutor pentru Ucraina. 


Deci, unde-i victoria pe toate planurile? 


Rușii, întăriţi în convingere că lumea are ceva cu ei 


Mai departe. În 2022, bugetul Ministerului rus al Apărării era la jumătate decât a ajuns în 
2023, iar pentru anul în care abia am intrat se anunţă o altă creștere de 100%. Ce 
înseamnă asta? Că Vladimir Putin a revitalizat industria de armament, fabricile 
producătoare de rachete, tancuri și avioane de luptă. 


Cifrele unor institute de cercetare spun că Moscova a depășit Berlinul, ajungând a cincea 
cea mai bogată economie din lume și cea mai mare din Europa în ceea ce privește 
paritatea puterii de cumpărare. Mă rog, paritate de cumpărare din asta să aibă ei parte, 
că rubla nu mai e primită pe nicăieri, dar nu contează. Ce este important e că, în pofida 
propagandei repetate a Occidentului, că Rusia a rămas fără muniţie și a pierdut lupta în 
Ucraina, lucrurile nu stau deloc așa. 


Ba e chiar mai grav! 


Acum, rușii sunt întăriţi în convingere că lumea are ceva cu ei și funcționează pe modul 
„alert”. Totul pentru industria de război, o veste pe care nimeni nu și-a vreodată să o mai 
audă, din '45 încoace. Și nici nu credeam că vom mai prinde vremuri ca acelea, dar iată 
unde am ajuns... 


Fisuri în NATO, când Europa e terorizată 


Europa e terorizată zilnic cu presupusa amenințare rusă. Cândva un argument puternic 
pentru unitatea NATO, azi și-a cam pierdut credibilitatea, dacă vedem că Armata Roșie 
(sau ce a trimis Putin în Ucraina, pe front) n-a reușit nici măcar să preia controlul total în 
Donbas, darmite al întregii țări vecine și de același sânge. Şi-atunci, de ce bau-bau-ul 


ăsta fluturat pe la tv de tot felul de vuvuzele plătite de firmele de lobby ale complexului 
militar industrial american? 


Poate pentru că nimeni nu vrea să vedem un fapt evident - confruntarea SUA vs. Rusia 
(că asta e, dar i se spune război proxy) a expus fisurile evidente dintre statele membre 
NATO. La Vilnius, anul trecut, summit-ul nu a putut anunţa nici măcar o dată pentru 
aderarea Ucrainei, chestiune care continuă să divizeze „Aliaţii”. Mai recent, chiar 
săptămâna asta, Anthony Blinken a ţinut, tot la Vilnius, o videoconferință cu partenerii din 
NATO, iar la finalul reuniunii au existat două poziții diametral opuse. Secretarul general, 
Jens Stoltenberg, a ieșit în fața presei cu declarația că „NATO va sprijini militar Ucraina cu 
miliarde de euro”. În același timp, reprezentantul Italiei a anunţat că, „în războiul din 
Ucraina, a sosit timpul pentru diplomație”. 


În NATO e o unitate extrem de fragilă, care pare puţin probabil să supraviețuiască acestui 
conflict. 


Cumva, putem traduce asta prin faptul că majoritatea partenerilor europeni ai Americii 
doresc să pună capăt războiului și cât mai curând posibil. De ce vor asta? Pentru ce se 
întâmplă în Ucraina nu a făcut Europa mai sigură, așa cum s-a promis. 


Și nici nu a sporit reputația internațională a Americii, cum nu i-a consolidat nici primatul. 
Dimpotrivă, episodul „Ucraina” a accelerat apariția unei Noi Ordini Mondiale multipolare 
post-americane. 


Axă anti-SUA între Rusia și China 


Nu doar că la nivel global s-a format o axă antiamericană între Rusia și China, dar devine 
tot mai puternic consolidată și influentă. De la 1 ianuarie, BRICS s-a întărit cu noi 
membri, ca Emiratele Arabe Unite, Arabia Saudită și Iran. 


Ca să slăbească Rusia, SUA au blocat în mod activ comerțul între țări care nu au avut 
nicio legătură cu Ucraina sau cu luptele de acolo. 


Această utilizare a presiunii economice pentru a obliga alte țări să se conformeze 
politicilor americane anti-Rusia și anti-China a avut, în mod clar, un efect contrar. Care? A 
încurajat până și fostele state-cliente ale SUA (Arabia Saudită și Emiratele) să caute 
modalităţi de a evita implicarea în viitoare încurcături - conflicte militare, războaie proxy 
- generate sau sprijinite indirect de SUA. 


În loc să izoleze Rusia și China, diplomaţia coercitivă a Washingtonului a ajutat Moscova și 
Beijingul să-și consolideze relaţiile în Africa, Asia și America Latină. În același timp, s-a 
redus influența SUA din aceste zone. 


Sudul global s-a unit (comercial, deocamdată) împotriva Americii și vorbește deschis 
despre scoaterea dolarului din tranzacțiile comerciale. 


În încheiere, vedem că politica externă a Casei Albe a adus doar suferință și distrugere în 
Ucraina și creșterea bugetelor de apărare în toată Europa. Întrebare: de unde vor 
cumpăra statele UE și NATO arme, pe ce vor cheltui aceste bugete dacă nu pe achiziţii din 
SUA?! 


